# ***Βιβλική θεώρηση των σχέσεων γονέων και παιδιών***

Δεν υπάρχει αμφιβολία ότι η διαμόρφωση της προσωπικότητας του ανθρώπου, των κριτηρίων με τα οποία κάνει τις επιλογές του και γενικά των αρχών πάνω στις οποίες στηρίζεται η όλη συμπεριφορά του έχουν τα θεμέλιά τους στην παιδική ηλικία και στη σχέση γονέων και παιδιού. Μια προσπάθεια προσέγγισης του θέματος από χριστιανικής σκοπιάς θα ξεκινούσε ασφαλώς από την *Αγία Γραφή*. Η σχεδόν αυτονόητη αυτή θέση όμως προϋποθέτει τον σαφή καθορισμό της μεθόδου προσέγγισης των βιβλικών κειμένων, διαφορετικά είναι εμφανής ο κίνδυνος να οδηγηθεί κανείς σε εσφαλμένα συμπεράσματα, όταν προσπαθεί να αντιμετωπίσει ένα σύγχρονο κοινωνικό ζήτημα με βάση τις απόψεις που προκύπτουν από κείμενα που απέχουν περισσότερο από δύο χιλιετίες από τη σύγχρονη εποχή.

Η κολακεία της Θεοτόκου

Ψηφιδωτό (1316 -21 μ.Χ.)

Μονή της Χώρας / Κωνσταντιούπολη

Μια απλή μέθοδος προσέγγισης του θέματος στην προκειμένη περίπτωση θα μπορούσε να είναι η συγκέντρωση όλων των χωρίων της *Αγίας Γραφής* που αναφέρονται στις σχέσεις γονέων και παιδιών, η συστηματική κατάταξη και παρουσίασή τους και η διατύπωση με βάση αυτά μιας σειράς κανόνων που θα πρέπει να διέπουν τις συγκεκριμένες σχέσεις. Συγκεκριμένα, θα μπορούσε να ξεκινήσει κανείς από τη γνωστή εντολή του δεκαλόγου «*Τίμα τον πατέρα σου και την μητέρα*» (Εξο 20:12) και στη συνέχεια να ανατρέξει στα βιβλία *Παροιμίαι* και *Σοφία Σειράχ*, όπου αποθησαυρίζεται ένα πλήθος συμβουλών και διδαχών που απευθύνουν οι γονείς προς τα παιδιά τους ή αναφέρονται στον ρόλο των γονέων στη διαπαιδαγώγηση των παιδιών ή στις υποχρεώσεις των παιδιών προς τους γονείς τους. Πράγματι, το πρώτο μέρος του βιβλίου *Παροιμίαι* (κεφ 1 - 9) περιέχει διάφορες συλλογές γνωμικών, οι περισσότερες από τις οποίες αποτελούν συμβουλές που δίνει κάποιος πατέρας προς τον γιο του[[1]](#footnote-1), ενώ σε ολόκληρο το βιβλίο υπάρχουν διάσπαρτα διάφορα γνωμικά που αναφέρονται στις σχέσεις γονέων και παιδιών[[2]](#footnote-2). Συνήθως προηγείται μια προτροπή για ακρόαση και ακολουθούν διάφορα γνωμικά. Χαρακτηριστικός είναι ο τρόπος με τον οποίο εισάγεται η πρώτη από τις συλλογές αυτές:

 *Άκου, γιε μου, τη διδαχή του πατέρα σου*

 *και μην περιφρονείς της μάνας σου τις προτροπές,*

 *γιατὶ ἔτσι στεφάνι ἀπὸ χαρίσματα τὴν κεφαλή σου θὰ στολίσει*

 *καὶ περιδέραιο χρυσὸ τὸν τράχηλό σου*[[3]](#footnote-3).

Κατά ανάλογο τρόπο εισάγονται και οι άλλες συλλογές:

 *Παιδιά μου, ακούστε του πατέρα σας τη διδαχή,*

 *και δώστε προσοχή για ν᾽ αποκτήσετε οξυδέρκεια,*

 *γιατί το δώρο που σας προσφέρω είναι καλό:*

 *Τον νόμο μου μην τον εγκαταλείπετε.*

 *Γιατί ήμουνα κι εγώ γιος υπάκουος στον πατέρα μου*

 *και της μητέρας μου αγαπημένος*[[4]](#footnote-4).

Κι αλλού:

 *Γιε μου, τις προσταγές φύλαγε του πατέρα σου*

 *και μην περιφρονείς της μάνας σου τις προτροπές*[[5]](#footnote-5).

Ανάλογο περιεχόμενο έχει και το βιβλίο *Σοφία Σειράχ* και, ειδικότερα, το κεφ 3 αναφέρεται στις υποχρεώσεις των παιδιών προς τους γονείς, το κεφ 30 στις υποχρεώσεις των γονέων προς τα παιδιά και η ενότητα 42:9-11 περιγράφει τις υποχρεώσεις του πατέρα προς τις κόρες του. Οι απαρχές των γνωμικών αυτών που πηγάζουν από τη λαϊκή σοφία της αρχαίας Ανατολής, όπως αυτή προκύπτει μέσα από την εμπειρία της ζωής, και στοχεύουν να διδάξουν στους ανθρώπους τρόπους με τους οποίους θα επιτύχουν στη ζωή τους, χάνονται στα βάθη των αιώνων. Ως ιδιαίτερο λογοτεχνικό είδος όμως, που στην επιστημονική γλώσσα δηλώνεται με τον όρο “Σοφιολογική Γραμματεία”, αναπτύσσεται στον Ισραήλ κατά τη μετά τον ς´ π.Χ. αιώνα περίοδο και στη *Βίβλο* συγκροτεί μια ξεχωριστή ομάδα έργων υπό τον τίτλο "Διδακτικά Βιβλία της Παλαιάς Διαθήκης". Πρόκειται για κείμενα τα οποία εμφανίζουν πολλά κοινά σημεία με αντίστοιχα του πολιτισμικού περιβάλλοντος του Ισραήλ. Παρόμοιες συλλογές γνωμικών υπάρχουν τόσο στην αρχαία Αίγυπτο όσο και στο χώρο της Μεσοποταμίας και της Συρίας[[6]](#footnote-6).

Το αποτέλεσμα μιας μελέτης που θα στηριζόταν στα παραπάνω κείμενα θα ήταν, βέβαια, η πολύ καλή γνώση των παιδαγωγικών αρχών και μεθόδων της εποχής, ελάχιστη όμως πρακτική αξία θα είχε αυτό για τη σύγχρονη εποχή, καθώς σήμερα οι σχέσεις γονέων και παιδιών διέπονται από εντελώς διαφορετικές αρχές και ουδείς θα διενοείτο να αναθρέψει τα παιδιά του με μεθόδους που εφαρμόζονταν πριν από 2.500 χιλιάδες χρόνια. Άλλωστε, ανάλογες συμβουλές και παραινέσεις προς τους γονείς ή τα παιδιά μπορεί να βρει κανείς σε ολόκληρη την αρχαία γραμματεία ή ακόμη και σε σύγχρονες ηθικοπλαστικές ιστορίες και σε παραμύθια, οπότε η κατ' αυτόν τον τρόπο προσέγγιση του θέματος, αν και θα στηρίζεται εξολοκλήρου σε βιβλικά κείμενα, δεν θα μπορούσε στην πραγματικότητα να χαρακτηριστεί βιβλική. Η ουσιαστική διαφορά ανάμεσα στα βιβλικά διδακτικά κείμενα και στα αντίστοιχα της υπόλοιπης αρχαίας ή νεότερης γραμματείας δεν βρίσκεται στο περιεχόμενο των διδαχών τους αλλά στις θεολογικές τους προϋποθέσεις, οπότε σε αυτές θα έπρεπε να επικεντρωθεί μια βιβλική προσέγγιση του θέματος. Στόχος, επομένως, της παρούσας μελέτης δεν θα μπορούσε να είναι η αναζήτηση κανόνων που καθορίζουν τις σχέσεις γονέων και παιδιών, αλλά η συζήτηση των προϋποθέσεων θεώρησης των σχέσεων αυτών με βάση τη βιβλική αντίληψη για τις σχέσεις των ανθρώπων μεταξύ τους και με τον Θεό.

Προς επίτευξη του παραπάνω στόχου η έρευνα θα μπορούσε να ξεκινήσει και πάλι από τα κείμενα της βιβλικής σοφιολογικής γραμματείας, αλλά να επικεντρωθεί όχι τόσο στο περιεχόμενο των γνωμικών όσο στη βασική αρχή πάνω στην οποία αυτά στηρίζονται και που τα διαφοροποιεί ουσιαστικά από τα αντίστοιχα της αρχαίας Αιγύπτου και Μεσοποταμίας. Η διαφοροποίηση αυτή, που τονίζεται από τους πρώτους ήδη στίχους του βιβλίου των *Παροιμιών* και επαναλαμβάνεται συχνά ως επικεφαλίδα ή κατακλείδα διάφορων ενοτήτων στα βιβλικά σοφιολογικά έργα, συνοψίζεται στη φράση: «Θεμελιώδης αρχή της σοφίας είναι ο φόβος του Κυρίου»[[7]](#footnote-7). Από αυτήν τη θεμελιώδη αρχή, επομένως, θα ξεκινήσει, σύμφωνα με τη μέθοδο που καθορίστηκε παραπάνω, η προσέγγιση του θέματος.

Η έκφραση «φόβος του Κυρίου» παρεξηγείται συχνά από τους σύγχρονους αναγνώστες, καθώς ο φόβος θεωρείται σήμερα πολύ ευτελές κίνητρο για να προσεγγίσει κανείς τον Θεό, και έτσι, πολλές σύγχρονες μεταφράσεις αποδίδουν τη λέξη “φόβος” ως “σεβασμός”. Η μετάφραση αυτή δεν είναι, βέβαια, λανθασμένη, υπαγορεύεται όμως από την ανάγκη να αποφευχθούν οι παρεξηγήσεις που ενδεχομένως θα προκαλούνταν από την άγνοια της βιβλικής θεώρησης των σχέσεων του Θεού με τον άνθρωπο. Η σχέση αυτή περιγράφεται αναλυτικά και παραστατικά στα ένδεκα πρώτα κεφάλαια του βιβλίου της *Γενέσεως*. Και στο σημείο αυτό η σύγκριση του βιβλικού κειμένου με τα κείμενα του πολιτισμικού περιβάλλοντος του Ισραήλ που αναφέρονται σε αντίστοιχα θέματα είναι ιδιαίτερα διαφωτιστική. Για την περιγραφή της δημιουργίας του ανθρώπου όλα σχεδόν τα αρχαία κείμενα της περιοχής χρησιμοποιούν δύο βασικά μοτίβα. Το πρώτο από αυτά αφορά στο πρότυπο που χρησιμοποιείται για τη δημιουργία του ανθρώπου και το δεύτερο στον τρόπο της δημιουργίας. Κοινά, λοιπόν, στοιχεία των σχετικών αφηγήσεων, βιβλικών και μυθολογικών, αποτελούν οι ιδέες ότι οι θεοί δημιουργούν τον άνθρωπο κατά την εικόνα τους και χρησιμοποιούν για τον σκοπό αυτόν χώμα της γης. Προσεκτικότερη όμως μελέτη καθιστά αμέσως εμφανή τη διαφορά μεταξύ βιβλικών και μυθολογικών κειμένων. Στα μυθολογικά κείμενα η δημιουργία του ανθρώπου παρουσιάζεται ως συνέπεια του ανταγωνισμού που αναπτύσσεται στις σχέσεις μεταξύ των διάφορων θεοτήτων. Οι νεότερες γενιές των θεοτήτων είναι υποχρεωμένες να υπηρετούν τις αρχαιότερες, με αποτέλεσμα να αυξάνει η δυσαρέσκεια στις τάξεις τους και να απειλούν με επανάσταση. Έτσι, σύμφωνα με τον αρχαίο βαβυλωνιακό *Μύθο του Ατραμχασίς*[[8]](#footnote-8), για να αποφευχθεί ένας πόλεμος που θα έθετε σε κίνδυνο τον κόσμο, η συνέλευση των θεών αποφάσισε να κληθεί η θεά του τοκετού Μάμι, «να δημιουργήσει και τους ανθρώπους για να εκτελέσουν τη βαριά δουλειά των θεών». Ο θεός Ενκί, που καθορίζει τη μοίρα κάθε πράγματος, ανέλαβε να δημιουργήσει γι’ αυτήν λάσπη που θα αποτελούσε την πρώτη ύλη για την κατασκευή του ανθρώπου. Προκειμένου να ζωογονηθεί όμως ο άνθρωπος έπρεπε να σφαγεί κάποιος θεός, ώστε η σάρκα και το αίμα του να ανακατευτούν με τη λάσπη της γης. Το πνεύμα της ζωής του ανθρώπου προέρχεται από το σώμα του σφαγμένου θεού, ο οποίος εξακολουθεί να ζει μέσα σ’ αυτόν ως πνεύμα νεκρού[[9]](#footnote-9). Η ίδια ιδέα υπάρχει και στο *Έπος Ενούμα ελίς*[[10]](#footnote-10), όπου ο θεός Μαρδούκ ανακοινώνει στη συνέλευση των θεών, αφού άκουσε τα παράπονά τους, ότι θα δημιουργήσει τον Λούλλου (= άνθρωπος), στον οποίο «θα ανατεθεί η υπηρεσία των θεών, ώστε αυτοί να ζουν πιο εύκολα». Το νέο αυτό ον θα έχει τα εξωτερικά χαρακτηριστικά των θεοτήτων, δεν θα είναι όμως θεός. Για τη ζωογόνηση του ανθρώπου χρησιμοποιήθηκε το αίμα του θεού Κινγκού, ο οποίος θεωρήθηκε από τη συνέλευση των θεών ως υποκινητής των δυνάμεων του χάους εναντίον τους και εκτελέστηκε[[11]](#footnote-11).

Από τις παραπάνω αντιλήψεις για τον τρόπο της δημιουργίας του ανθρώπου προκύπτουν και οι αντιλήψεις για τις σχέσεις του με τους θεούς. Η σχέση του θεού με τον άνθρωπο είναι σχέση αφέντη – δούλου, αφού σκοπός του ανθρώπου είναι να υπηρετεί τους θεούς προσφέροντας τις απαιτούμενες από αυτούς θυσίες. Γι’ αυτό από τις θρησκείες των αρχαίων ανατολικών λαών απουσιάζει οποιαδήποτε σύνδεση της θρησκευτικής ζωής με την ηθική. Εφόσον οι άνθρωποι εκτελούν τακτικά τα θρησκευτικά τους καθήκοντα, οι θεοί είναι ευχαριστημένοι και δεν επεμβαίνουν στην καθημερινή τους ζωή. Μια δεύτερη συνέπεια που προκύπτει από τον συγκεκριμένο τρόπο της δημιουργίας του ανθρώπου είναι ότι οι σχέσεις του ανθρώπου με τους θεούς είναι εξ αρχής ανταγωνιστικές. Εφόσον στις φλέβες του ρέει το αίμα ενός επαναστάτη θεού, αυτό καθορίζει αναπότρεπτα και τη σχέση του με τους θεούς. Οι άνθρωποι αντιδρούν συνεχώς στο θέλημα των θεών όχι από ελεύθερη επιλογή, αλλά επειδή αυτό τους επιβάλλει η φύση τους.

Αντίθετα, η βιβλική περιγραφή της δημιουργίας, αν και χρησιμοποιεί τα ίδια με τα άλλα κείμενα μοτίβα, οδηγεί σε εντελώς διαφορετικά συμπεράσματα για τη σχέση του ανθρώπου με τον Θεό. Στα μυθολογικά κείμενα προηγείται της κοσμογονίας η θεογονία που καθιστά τη δημιουργία του ανθρώπου αναγκαστική για τους θεούς. Έτσι, η ιδέα της κατ’ εικόνα θεού δημιουργίας του ανθρώπου προκύπτει από το γεγονός ότι οι θεοί παριστάνονται ανθρωπόμορφοι και οι άνθρωποι δημιουργούνται ως υπηρέτες τους. Στη *Βίβλο* όμως η έκφραση «κατ’ εικόνα Θεού» του Γεν 1:26 δεν αναφέρεται σε εξωτερικά χαρακτηριστικά ούτε σε ανταγωνιστικές σχέσεις μεταξύ Θεού και ανθρώπου, αλλά, όπως σαφώς προκύπτει από τη συνέχεια του κειμένου, αναφέρεται στον ρόλο του ανθρώπου πάνω στη γη και περιγράφει τη σχέση του με τον Θεό με όρους που παραπέμπουν στις σχέσεις πατέρα και γιου. Όπως, δηλαδή, ο πατέρας παραχωρεί στον γιο του την περιουσία του, έτσι και ο Θεός, ως κύριος όλης της δημιουργίας, παραχωρεί στον άνθρωπο την κυριαρχία πάνω σε όλα τα δημιουργήματα[[12]](#footnote-12). Και όπως ο γιος είναι εικόνα του πατέρα του[[13]](#footnote-13), έτσι και ο άνθρωπος είναι εικόνα του Θεού. Ανάλογα συμπεράσματα προκύπτουν και από το μοτίβο της πλάσης του ανθρώπου από το χώμα της γης. Ο άνθρωπος κατασκευάζεται από το ευτελέστερο υλικό και οφείλει την ύπαρξή του αποκλειστικά στη ζωογόνο πνοή του Θεού[[14]](#footnote-14). Έτσι, η συμπεριφορά του και η σχέση του με τον Θεό δεν καθορίζεται από εξωτερικούς παράγοντες, αλλά από τις δικές του ελεύθερες επιλογές. Και πάλι η περιγραφή παραπέμπει στις σχέσεις πατέρα – γιου, καθώς ο γιος οφείλει την ύπαρξή του στον πατέρα του, αλλά η σχέση του μαζί του καθορίζεται από τις δικές του επιλογές. Οι αφηγήσεις των ένδεκα πρώτων κεφαλαίων της *Γενέσεως* στοχεύουν στο να περιγράψουν παραστατικά αυτήν την ιδιότυπη σχέση μεταξύ Θεού-πατέρα και ανθρώπου-γιου.

Κάθε παιδί έχει την τάση να προσπαθεί να μοιάσει τους γονείς του και ταυτόχρονα να ανεξαρτητοποιηθεί από αυτούς. Από την άλλη μεριά, καθήκον κάθε καλού γονέα είναι να προειδοποιήσει το παιδί του για τους κινδύνους που ενεδρεύουν σ’ αυτήν του την προσπάθεια και να το προφυλάξει. Στην πορεία ανεξαρτητοποίησης του παιδιού από τους γονείς του διακρίνονται τρεις βασικοί σταθμοί που δημιουργούν συχνά τριβές στις σχέσεις του με τους γονείς του. Πρώτος σταθμός είναι η προσπάθειά του παιδιού να γνωρίσει τον κόσμο που το περιβάλλει και να μπορεί να αποφασίζει μόνο του για το τι είναι καλό γι’ αυτό ή κακό. Στην προσπάθειά του αυτή το παιδί δοκιμάζει τα πάντα, και, επειδή αγνοεί τους κινδύνους, παρά τις προειδοποιήσεις των γονιών του, συμβαίνει μερικές φορές να οδηγείται στην καταστροφή. Δεύτερος σταθμός είναι η βιασύνη του παιδιού να μεγαλώσει. Στη βιασύνη του αυτή το παιδί φέρεται συχνά αναντίστοιχα προς την ηλικία του, μιμούμενο τις πράξεις των μεγάλων, με επίσης ολέθριες μερικές φορές συνέπειες για το ίδιο. Τέλος, τρίτος σταθμός είναι η προσπάθεια του παιδιού για καταξίωση, στηριζόμενο στις δικές του αποκλειστικά δυνάμεις. Συχνά τα παιδιά επιχειρούν να ξεπεράσουν τους γονείς τους, επιδιώκοντας πράγματα που μερικές φορές αποδεικνύονται ανώτερα των δυνατοτήτων τους, με αποτέλεσμα και πάλι τη συντριβή τους.

Την ίδια ακριβώς πορεία ακολουθεί, σύμφωνα με τις αφηγήσεις των ένδεκα πρώτων κεφαλαίων της *Γενέσεως*, και ο άνθρωπος. Η πρώτη από τις αφηγήσεις της ενότητας που αναφέρεται στις σχέσεις Θεού – ανθρώπου έχει ως θέμα της την προσπάθεια του ανθρώπου να εξομοιωθεί με τον Θεό, αποκτώντας γνώση και αποφασίζοντας μόνος του για το τι είναι καλό γι’ αυτόν και τι κακό (Γεν 3:1εξ). Μετά την περιγραφή των ολέθριων για τον άνθρωπο συνεπειών της επιλογής του αυτής, ακολουθεί η δεύτερη αφήγηση που έχει ως θέμα της τους γάμους των “υιών του θεού” με τις “θυγατέρες των ανθρώπων” (Γεν 6:1εξ). Παρά τα ερμηνευτικά προβλήματα της συγκεκριμένης περικοπής, από τη συνάφειά της προκύπτει σαφώς ότι αναφέρεται σε κάποια αναντίστοιχη προς τη φύση τους συμπεριφορά των ανθρώπων, που έχει και πάλι ως στόχο την εξομοίωσή τους με τον Θεό, μέσα από δρόμους διαφορετικούς από εκείνους που ο Θεός έχει προβλέψει γι’ αυτούς. Τον τελευταίο σταθμό αυτής της μακράς πορείας των σχέσεων Θεού-πατέρα και ανθρώπου-γιου αποτελεί ένα επεισόδιο που έχει ως θέμα του την προσπάθεια του ανθρώπου να εξομοιωθεί με τον Θεό στηριζόμενος στις δικές του αποκλειστικά δυνάμεις. Οι άνθρωποι επιχειρούν, σύμφωνα με την τελευταία αφήγηση της ενότητας, να οικοδομήσουν έναν πανύψηλο πύργο, προκειμένου να εξομοιωθούν με τον Θεό και να γίνουν ονομαστοί (Γεν 11:1εξ). Κάθε μια από τις προσπάθειες αυτές του ανθρώπου οδηγεί στην καταστροφή του, που έρχεται ως συνέπεια των δικών του λανθασμένων επιλογών. Ο ρόλος του Θεού στις αφηγήσεις αυτές είναι ανάλογος με τον ρόλο κάθε καλού και υπομονετικού πατέρα, ο οποίος από τη μια μεριά παιδαγωγεί τα παιδιά του, και από την άλλη καταβάλλει κάθε δυνατή προσπάθεια να περιορίσει τα αποτελέσματα της καταστροφής και να ανοίξει νέες προοπτικές γι’ αυτά.

Ένα πρώτο, λοιπόν, συμπέρασμα που προκύπτει από όσα αναφέρθηκαν μέχρι τώρα είναι ότι οι σχέσεις γονέων παιδιών πρέπει να διέπονται από την αρχή της αγάπης. Οι γονείς οφείλουν να αγαπούν και να φροντίζουν τα παιδιά τους, ανεξάρτητα από τον τρόπο με τον οποία αυτά συμπεριφέρονται απέναντί τους.

Η περιγραφή της πορείας των σχέσεων του Θεού με τον άνθρωπο συνεχίζεται στα επόμενα βιβλία της *Παλαιάς Διαθήκης* μέσα από την ιστορία μιας ομάδας ανθρώπων. Οι ιστορίες, οι αφηγήσεις, οι θρύλοι και οι παραδόσεις, τα νομικά κείμενα, τα ποιήματα και τα τραγούδια, οι προφητείες, οι παραβολές και τα οράματα, όλα αρμονικά συνταγμένα σε ένα ενιαίο έργο, αποσκοπούν στο να φωτίσουν επιμέρους πλευρές αυτής της μακράς ιστορίας σχέσεων, που αρχίζει από τη δημιουργία του κόσμου και φτάνει μέχρι τα έσχατα. Στο υπόβαθρο όλων αυτών των κειμένων βρίσκεται και πάλι το μοτίβο του στοργικού πατέρα που ξέρει να συγχωρεί και να κρατά πάντα ανοιχτή την αγκαλιά του περιμένοντας την επιστροφή των παιδιών του:

… *Κηρύξτε, ψάλτε και πείτε: “Ο Κύριος τον λαό του έσωσε …” Θα τους φέρω από τις χώρες του βορρά και από τα πέ­ρατα της γης θα τους συνάξω … με κλάματα έφυγαν, χαρούμενους θα τους φέρω πίσω. Θα τους φέρω σε κοιλάδες με πολλά νερά, μέσα από δρόμους ομαλούς, όπου δεν θα σκοντάφτουν, γιατί* ***εγώ είμαι ο πα­τέρας των Ισραηλι­τών*** ….[[15]](#footnote-15)

Το ίδιο παρήγορο μήνυμα θα εξαγγείλει λίγα χρόνια αργό­τερα εξ ονόματος του Θεού και ένας άλλος προφήτης που έζησε μαζί με τους αιχμαλώτους στην Βαβυλώνα:

«Εγώ είμαι μαζί σου, μη φοβάσαι· από την Ανατολή θα φέρω πίσω τους απογόνους σου και από τη Δύση θα σας συναθροίσω. Και στο Βορρά θα πω “*Δώσε τους πίσω*”· θα πω στο Νότο “*Πια μη τους κρατάς*”. Φέρτε **τους γιους μου** από τη μακρινή τη χώρα, **τις θυγατέρες μου** από τα πέ­ρατα της γης …»[[16]](#footnote-16).

Το δεύτερο, επομένως, συμπέρασμα που προκύπτει από τα παραπάνω είναι ότι οι σχέσεις γονέων – παιδιών πρέπει να διέπονται από την αρχή της υπομονής και της συγχωρητικότητας. Τα παιδιά συχνά επαναστατούν κατά των γονιών τους, οι γονείς όμως πρέπει να έχουν πάντοτε έτοιμη μια ανοιχτή αγκαλιά γι’ αυτά.

Οι υποχρεώσεις όμως των γονέων απέναντι στα παιδιά τους δεν εξαντλούνται στην αγάπη και στην υπομονή, αλλά οι γονείς οφείλουν και να καθοδηγούν τα παιδιά τους. Αυτό το τελευταίο καθήκον είναι και από τα πιο δύσκολα, καθώς η διαπαιδαγώγηση απαιτεί ιδιαίτερη προσοχή και υπευθυνότητα. Τα βιβλικά κείμενα προσφέρουν στην προκειμένη περίπτωση και πάλι ένα ασφαλές κριτήριο. Η αντίληψη του Θεού ως νομοθέτη και εισηγητή κανόνων ηθικής συμπεριφοράς αποτελεί κοινό χαρακτηριστικό όλων σχεδόν των θρησκευτικών παραδόσεων. Ειδικά για την *Αγία Γραφή* όμως η σχέση του Θεού με τον άνθρωπο καθορίζεται από την αρχή της αμοιβαιότητας. Οι βιβλικές διατάξεις που καθορίζουν την ηθική συμπεριφορά των ανθρώπων δεν προκύπτουν από την αυθαίρετη έκφραση της βούλησης του Θεού αλλά από τους όρους μιας συμφωνίας (Διαθήκης), η οποία συνάπτεται μεταξύ του Θεού και ανθρώπων και η οποία προβλέπει δικαιώματα και υποχρεώσεις και για τα δύο συμβαλλόμενα μέρη. Από την άποψη αυτήν δεν είναι τυχαίο το ότι το ιερό βιβλίο που αποτελεί τη βάση και την πηγή της χριστιανικής πίστης ονομάζεται Διαθήκη. Ο όρος αυτός αποτελεί μετάφραση μιας εβραϊκής λέξης που σημαίνει συνθήκη, συμφωνία και χρησιμοποιείται για να περιγράψει τη σχέση του Θεού με τους ανθρώπους. Αυτό σημαίνει ότι ο βιβλικός Θεός δεν είναι ένας τυραννικός δυνάστης, ο οποίος επιβάλλει τη θέλησή του στους ανθρώπους, αλλά ένας θεός ο οποίος ζητά την ελεύθερη συνεργασία των ανθρώπων και μάλιστα μια συνεργασία που στηρίζεται πάνω σε συγκεκριμένους όρους ενός συμβολαίου. Όπως κάθε συμβόλαιο, έτσι και το συμβόλαιο που συνυπογράφει ο Θεός με τους ανθρώπους προβλέπει δικαιώματα και υποχρεώσεις και για τις δύο πλευρές:

Ρέμπραντ: Η επιστροφή του Ασώτου (1668-9 μ.Χ.)

Ελαιογραφία σε καμβά (262 Χ 205 cm)

Μουσείο Ερμιτάζ / Αγία Πετρούπολη

Ο Κύριος είπε στον Μωυσή: ***Εγώ*** *συνάπτω διαθήκη μαζί σου. Θα κάνω μπροστά σ' όλο τον λαό σου σπουδαία έργα, τέτοια που όμοιά τους δεν έχουν γίνει σ' όλη τη γη και σε όλους τους λαούς. Όλος ο λαός που ανάμεσά του ζεις, θα δει ότι τα έργα του Κυρίου, τα οποία θα κάνω σε σας, είναι αξιοθαύμαστα.* ***Εσύ*** *δώσε προσοχή σε όλα όσα σε προστάζω ...* [[17]](#footnote-17)

Μέσα στη μακραίωνη ιστορία των σχέσεών του με τους ανθρώπους ο Θεός δεσμεύεται με διάφορες υποσχέσεις απέναντί τους, θέτει όμως ως προϋπόθεση για την εκπλήρωση των υποσχέσεων αυτών και τη δέσμευση των ανθρώπων απέναντί του ότι θα τηρήσουν τις υποχρεώσεις που απορρέουν από το συμβόλαιο που έχουν συνυπογράψει.

Η υποχρέωση υπακοής των ανθρώπων στο εκπεφρασμένο μέσα από νομικές διατάξεις θέλημα του Θεού δεν προκύπτει από μυθικές αφηγήσεις που περιγράφουν κατορθώματα του Θεού στο αρχέγονο μυθικό παρελθόν αλλά από συγκεκριμένες ενέργειές του μέσα στην πρόσφατη ιστορία τους:

***Εσείς οι ίδιοι*** *έχετε δει τα όσα έκανα στους Αιγύπτιους· πώς σας πήρα σαν σε φτερούγες αετών και σας έφερα κοντά μου. Αν, λοιπόν, τώρα υπακούσετε σε μένα και φυλάξετε τη διαθήκη μου, απ’ όλους τους λαούς της γης, εσείς θα είστε ο δικός μου λαός. Όλη η γη είναι δική μου ...* [[18]](#footnote-18)

Η ίδια αρχή υπόκειται σε κάθε περιγραφή ανανέωσης της διαθήκης:

Ο Μωυσής κάλεσε όλους τους Ισραηλίτες και τους είπε: *Άκου, λαέ του Ισραήλ, τους όρους και τις αποφάσεις που εγώ σας δίνω σήμερα. Θα τα αποστηθίσετε και θα φροντίζετε να τα τηρείτε. Ο Κύριος ο Θεός σας σύναψε μ᾿ εσάς διαθήκη στο Χωρήβ.* ***Τη διαθήκη αυτή δεν την σύναψε με τους προγόνους σας, αλλά με όλους εσάς που είστε εδώ ζωντανοί σήμερα. Ο Κύριος σας μίλησε πρόσωπο με πρόσωπο*** *στο βουνό μέσα από τη φωτιά ... και σας είπε: «Εγώ είμαι ο Κύριος ο Θεός σου που σε έβγαλα από την Αίγυπτο, από τον τόπο της δουλείας»*[[19]](#footnote-19).

Σε κάθε περίπτωση προηγούνται οι ενέργειες του Θεού μέσα στην Ιστορία υπέρ των ανθρώπων και ακολουθούν οι απαιτήσεις του από τους ανθρώπους:

*Αν ένας ξένος έρθει στη χώρα σας, να μην τον καταπιέζετε. Ο ξένος που έρχεται σ᾿ εσάς να είναι όπως και ο ντόπιος. Να τον αγαπάτε όπως τον εαυτό σας,* ***επειδή κι εσείς ήσασταν ξένοι στην Αίγυπτο****. Εγώ είμαι ο Κύριος ο Θεός σας*[[20]](#footnote-20).

Το ίδιο ισχύει για κάθε εντολή:

*Εφτά μέρες θα μένετε μέσα σε σκηνές όλοι όσοι γεννηθήκατε από Ισραηλίτες γονείς·* ***έτσι θα ξέρουν οι απόγονοί σας ότι έβαλα τους Ισραηλίτες να κατοικήσουν σε σκηνές όταν τους έβγαλα από την Αίγυπτο****. Εγώ είμαι ο Κύριος ο Θεός σας*[[21]](#footnote-21).

Κάθε εντολή συνοδεύεται από την απαραίτητη αιτιολόγηση:

*Αν ένας συμπατριώτης σου, που ζει κοντά σου, φτωχύνει και δεν έχει τα μέσα να ζήσει κοντά σου, εσύ πρέπει να ενδιαφερθείς γι’ αυτόν, όπως θα έκανες αν ήταν ξένος ή πάροικος, ώστε να μπορέσει κι αυτός μαζί σου να ζήσει. Δεν θα πάρεις από αυτόν τόκο, ακόμα κι αν πρόκειται για μεγάλο χρονικό διάστημα. Να φοβάσαι τον Θεό σου - εγώ είμαι ο Κύριος - ώστε μαζί μ’ εσένα να ζήσει κι ο αδερφός σου. Δεν θα του δανείσεις τα χρήματά σου με τόκο ούτε θα κερδοσκοπήσεις δίνοντάς του τα τρόφιμά σου.* ***Εγώ είμαι ο Κύριος ο Θεός σας που σας έβγαλα από την Αίγυπτο, για να σας δώσω τη χώρα της Χαναάν και να είμαι ο Θεός σας.*** *Αν ο συμπατριώτης σου που ζει κοντά σου βρεθεί σε ανάγκη και πουληθεί σ᾿ εσένα, δεν θα σου προσφέρει εργασία δούλου ...* ***Καθώς οι Ισραηλίτες είναι δικοί μου δούλοι που τους έβγαλα από την Αίγυπτο****, αυτός δεν θα πουληθεί ως δούλος ούτε θα τον κακομεταχειριστείς κατά την εργασία. Να φοβάσαι τον Κύριο τον Θεό σου*[[22]](#footnote-22).

Είναι, κατά συνέπεια, προφανές ότι η ισχύς της διαθήκης εξαρτάται από την πιστότητα των Ισραηλιτών σ’ αυτήν:

«*Αν πορεύεστε σύμφωνα με τα προστάγματά μου, τηρείτε τις εντολές μου και τις εφαρμόζετε … Θα συνάψω διαθήκη μαζί σας και δεν θα σας αποστραφώ. Θα περπατώ ανάμεσά σας, θα είμαι Θεός σας και εσείς θα είστε λαός μου. Εγώ είμαι ο Κύριος ο Θεός σας, που σας έβγαλα από την Αίγυπτο όταν ήσασταν εκεί δούλοι. Έσπασα τα δεσμά της δουλείας σας και σας οδήγησα χωρίς φόβο*»[[23]](#footnote-23).

Αξιοσημείωτο είναι στην προκειμένη περίπτωση ότι οι όροι της διαθήκης δεν προβλέπουν μόνον υποχρεώσεις για τους ανθρώπους, αλλά δεσμεύουν και τον ίδιο τον Θεό:

*Θα διαπιστώσεις ότι ο Κύριος ο Θεός σου είναι Θεός αληθινός,* ***Θεός αξιόπιστος, που τηρεί τη διαθήκη***[[24]](#footnote-24).

Γι’ αυτόν τον λόγο ο Θεός καλεί τους ανθρώπους να μιμηθούν τη δική του συμπεριφορά:

*Να είστε άγιοι, γιατί άγιος είμαι εγώ ο Κύριος ο Θεός σας*[[25]](#footnote-25).

Συνέπεια, επομένως, της αρχής της αμοιβαιότητας είναι να αξιολογούνται με βάση τους όρους της διαθήκης όχι μόνον οι ενέργειες των ανθρώπων αλλά και οι ενέργειες του Θεού, κάτι, άλλωστε, που το επιζητεί και ο ίδιος:

*Μάθετε να κάνετε το καλό, αναζητήστε τη δικαιοσύνη …* ***και ελάτε να κριθούμε******μεταξύ μας****,* λέει ο Κύριος[[26]](#footnote-26).

Το τρίτο, λοιπόν, συμπέρασμα που προκύπτει από τα παραπάνω είναι ότι η αποτελεσματική διαπαιδαγώγηση των παιδιών πρέπει να στηρίζεται στην αρχή της αμοιβαιότητας. Οι γονείς τότε μόνο μπορούν να απαιτούν μια συγκεκριμένη συμπεριφορά από τα παιδιά τους, όταν οι ίδιοι φέρονται κατά τρόπο που μπορεί να αποτελέσει παράδειγμα γι’ αυτά.

Αγάπη, υπομονή και συγχωρητικότητα και προπάντων αμοιβαιότητα αποτελούν το τρίπτυχο της ορθής συμπεριφοράς των γονέων προς τα παιδιά τους. Το τρίπτυχο αυτό προκύπτει από τη μελέτη των σχέσεων του Θεού-πατέρα με τους ανθρώπους-παιδιά του. Επιστρέφοντας στο σημείο από όπου ξεκίνησε η μελέτη αυτή, στη θεμελιώδη αρχή που συνοψίζεται στη φράση “φόβος του Κυρίου”, και ακολουθώντας αντίστροφη πορεία, προκύπτει το τρίπτυχο της συμπεριφοράς των παιδιών προς τους γονείς.

Οι Ισραηλίτες γνώρισαν τη δύναμη και το μεγαλείο του Θεού, όπως αυτά εκδηλώθηκαν απέναντι στους εχθρούς τους, και φοβήθηκαν τον Κύριο. Ταυτόχρονα όμως γνώρισαν και την αξιοπιστία του Θεού, και ήξεραν ότι μπορούν να τον εμπιστεύονται. Ο φόβος που προκαλεί η δύναμη του Θεού αναγκάζει τους ανθρώπους σε υποταγή από την οποία προσπαθούν να απαλλαγούν. Όταν όμως ο φόβος συνδυάζεται με την εμπειρία της δικαιοσύνης του Θεού, οι άνθρωποι μαθαίνουν να εμπιστεύονται τον Θεό και οδηγούνται στην πίστη προς αυτόν. Εμπιστοσύνη στη δικαιοσύνη του Θεού σε συνδυασμό με την εμπειρία της αγάπης και της συγχωρητικότητας του Θεού οδηγεί με τη σειρά της στην αγάπη του ανθρώπου προς τον Θεό. Μόνον τότε ο άνθρωπος παύει πλέον να φοβάται τον Θεό, γιατί, όπως χαρακτηριστικά αναφέρεται στην *Α΄ Ἐπιστολὴ Ἰωάννου*, «Φόβος δεν υπάρχει μέσα στην αγάπη, αλλά η τέλεια αγάπη διώχνει μακριά τον φόβο … εμείς αγαπούμε γιατί αυτός πρώτος μας αγάπησε»[[27]](#footnote-27) (4:18-19). Φόβος Θεού, πίστη και αγάπη -το τρίπτυχο που επαναλαμβάνεται κάθε Κυριακή στην εκκλησία πριν από τη θεία μετάληψη- αποτελούν τα τρία στάδια της πνευματικής ωρίμανσης του ανθρώπου.

Ανάλογα ισχύουν και για τα παιδιά. Τα παιδιά πρέπει να γνωρίζουν τη δύναμη των γονιών τους, αλλά ταυτόχρονα πρέπει να μάθουν και να τους εμπιστεύονται, ώστε να οδηγηθούν σε μια αρμονική σχέση αγάπης μαζί τους. Αν κάποια στιγμή το ισοζύγιο ανάμεσα στη μία και την άλλη γνώση ανατραπεί, είτε γιατί οι γονείς είναι περισσότερο απ’ όσο πρέπει υποχωρητικοί είτε γιατί είναι περισσότερο απ’ όσο πρέπει αυστηροί, τότε τα παιδιά ποτέ δεν θα φτάσουν στο τρίτο στάδιο, σε αυτό της αγάπης προς τους γονείς τους.

*Μιλτιάδης Κωνσταντίνου*

*Ομότιμος Καθηγητής Θεολογικής Σχολής Α.Π.Θ.*

*Άρχων Διδάσκαλος του Ευαγγελίου*

*της Αγίας του Χριστού Μεγάλης Εκκλησίας*

1. 1:8-19· 2:1-22· 3:1-12, 21-35· 4:1-9, 10-27 5:1-6, 7-23· 6:1-5, 20-35· 7:1-27. 8:32-36 [↑](#footnote-ref-1)
2. 10:1· 13:1· 15:20· 17:21,25· 19:13-14,18,26-27· κ.ά. [↑](#footnote-ref-2)
3. Παρ 1:8-9: ἄκουε, υἱέ, παιδείαν πατρός σου καὶ μὴ ἀπώσῃ θεσμοὺς μητρός σου· στέφανον γὰρ χαρίτων δέξῃ σῇ κορυφῇ καὶ κλοιὸν χρύσεον περὶ σῷ τραχήλῳ. [↑](#footnote-ref-3)
4. Παρ 4:1-3: Ἀκούσατε, παῖδες, παιδείαν πατρὸς καὶ προσέχετε γνῶναι ἔννοιαν· δῶρον γὰρ ἀγαθὸν δωροῦμαι ὑμῖν, τὸν ἐμὸν νόμον μὴ ἐγκαταλίπητε. υἱὸς γὰρ ἐγενόμην κἀγὼ πατρὶ ὑπήκοος καὶ ἀγαπώμενος ἐν προσώπῳ μητρός, [↑](#footnote-ref-4)
5. Παρ 6:20: Υἱέ, φύλασσε νόμους πατρός σου καὶ μὴ ἀπώσῃ θεσμοὺς μητρός σου· [↑](#footnote-ref-5)
6. Τις κοινές ρίζες των βιβλικών σοφιολογικών έργων με τα αντίστοιχα της αρχαίας Ανατολής υπαινίσσεται και η *Παλαιά Διαθήκη*. Ο βασιλιάς Σολομώντας εξυμνείται για τη σοφία του με την υπόμνηση ότι αυτή ήταν ανώτερη από τη σοφία της Ανατολής και της Αιγύπτου (3Βα 5:10). Συχνά αναφέρονται Άραβες και Εδωμίτες σοφοί (Ιερ 30:1 [Μ 29:7]· Βαρ 3:22-23· Οβδ 8), ο Ιώβ και οι σοφοί φίλοι του ζουν στην Εδώμ και ορισμένοι ψαλμοί αποδίδονται με βάση τις επιγραφές τους σε Χανααναίους σοφούς, όπως ο Αιμάν (87 [Μ 88]) και ο Αιθάν (88 [Μ 89]). Στους Άραβες σοφούς Αγούρ και Λεμουέλ αποδίδονται επίσης κατά το εβραϊκό κείμενο οι συλλογές των γνωμικών που περιέχονται αντίστοιχα στο Παρ 30:1-14 και 31:1-9, ενώ στην ενότητα Παρ 22:17 – 23:11 παρατίθενται, συχνά κατά λέξη, τα αιγυπτιακά γνωμικά της Σοφίας του Αμενεμόφη [↑](#footnote-ref-6)
7. Ἀρχὴ σοφίας φόβος Κυρίου (Παρ 1:7· 9:10· πρβλ 8:13· 10:27,29· 15:33· 19:23. ΣΣι 1:14· πρβλ 1:11,12,18,27· 10:22· 16:2· 19:20· 25:6,11· 40:26,27) [↑](#footnote-ref-7)
8. W. v. Soden, Der altbabylonische Atramchasis-Mythos, στο O. Kaiser u.a. (Hrsg.) *Texte aus der Umwelt des Alten Testaments*, Band III, Lieferung 4 (= TUAT III/4), Gütersloher Verlaghaus / Gütersloh 1994, σελ. 612-645. [↑](#footnote-ref-8)
9. Ό.π. (TUAT III/4), σελ 623-624. [↑](#footnote-ref-9)
10. W. G. Lambert, Enuma Elisch, στο O. Kaiser u.a. (Hrsg.) *Texte aus der Umwelt des Alten Testaments*, Band III, Lieferung 4 (= TUAT III/4), Gütersloher Verlaghaus / Gütersloh 1994, σελ. 565-602. [↑](#footnote-ref-10)
11. Ό.π. (TUAT III/4), σελ 591-592. [↑](#footnote-ref-11)
12. Γεν 1:26-28:καὶ εἶπεν ὁ Θεός· *Ποιήσωμεν ἄνθρωπον κατʼ εἰκόνα ἡμετέραν καὶ καθʼ ὁμοίωσιν, καὶ ἀρχέτωσαν τῶν ἰχθύων τῆς θαλάσσης καὶ τῶν πετεινῶν τοῦ οὐρανοῦ καὶ τῶν κτηνῶν καὶ πάσης τῆς γῆς καὶ πάντων τῶν ἑρπετῶν τῶν ἑρπόντων ἐπὶ τῆς γῆς*. καὶ ἐποίησεν ὁ Θεὸς τὸν ἄνθρωπον, κατʼ εἰκόνα θεοῦ ἐποίησεν αὐτόν, ἄρσεν καὶ θῆλυ ἐποίησεν αὐτούς. καὶ ηὐλόγησεν αὐτοὺς ὁ Θεὸς λέγων· *Αὐξάνεσθε καὶ πληθύνεσθε καὶ πληρώσατε τὴν γῆν καὶ κατακυριεύσατε αὐτῆς καὶ ἄρχετε τῶν ἰχθύων τῆς θαλάσσης καὶ τῶν πετεινῶν τοῦ οὐρανοῦ καὶ πάντων τῶν κτηνῶν καὶ πάσης τῆς γῆς καὶ πάντων τῶν ἑρπετῶν τῶν ἑρπόντων ἐπὶ τῆς γῆς*. Πρβλ Ψαλ 8:7: κατέστησας αὐτὸν ἐπὶ τὰ ἔργα τῶν χειρῶν σου, πάντα ὑπέταξας ὑποκάτω τῶν ποδῶν αὐτοῦ. [↑](#footnote-ref-12)
13. Πρβλ Γεν 5:3: ἔζησεν δὲ Ἀδὰμ διακόσια καὶ τριάκοντα ἔτη καὶ ἐγέννησεν κατὰ τὴν ἰδέαν αὐτοῦ καὶ κατὰ τὴν εἰκόνα αὐτοῦ καὶ ἐπωνόμασεν τὸ ὄνομα αὐτοῦ Σηθ. [↑](#footnote-ref-13)
14. Γεν 2:7: 7 καὶ ἔπλασεν ὁ Θεὸς τὸν ἄνθρωπον χοῦν ἀπὸ τῆς γῆς καὶ ἐνεφύσησεν εἰς τὸ πρόσωπον αὐτοῦ πνοὴν ζωῆς, καὶ ἐγένετο ὁ ἄνθρωπος εἰς ψυχὴν ζῶσαν. [↑](#footnote-ref-14)
15. Ιερ 38:7-9: … *ἀκουστὰ ποιήσατε καὶ αἰνέσατε· εἴπατε Ἔσωσεν Κύριος τὸν λαὸν αὐτοῦ, ... δοὺ ἐγὼ ἄγω αὐτοὺς ἀπὸ βορρᾶ καὶ συνάξω αὐτοὺς ἀπ᾽ ἐσχάτου τῆς γῆς ... ἐν κλαυθμῷ ἐξῆλθον, καὶ ἐν παρακλήσει ἀνάξω αὐτοὺς αὐλίζων ἐπὶ διώρυγας ὑδάτων ἐν ὁδῷ ὀρθῇ, καὶ οὐ μὴ πλανηθῶσιν ἐν αὐτῇ· ὅτι ἐγενόμην τῷ Ισραηλ εἰς πατέρα* ... [↑](#footnote-ref-15)
16. Ησα 43:5-6: μὴ φοβοῦ, ὅτι μετὰ σοῦ εἰμι, ἀπὸ ἀνατολῶν ἄξω τὸ σπέρμα σου καὶ ἀπὸ δυσμῶν συνάξω σε. ἐρῶ τῷ βορρᾷ *Ἄγε*, καὶ τῷ λιβί *Μὴ κώλυε*, ἄγε τοὺς υἱούς μου ἀπὸ γῆς πόρρωθεν καὶ τὰς θυγατέρας μου ἀπʼ ἄκρων τῆς γῆς. [↑](#footnote-ref-16)
17. Εξο 34:10-11: Καὶ εἶπε Κύριος πρὸς Μωυσῆν· *Ἰδοὺ* ***ἐγὼ*** *τίθημί σοι διαθήκην· ἐνώπιον παντὸς τοῦ λαοῦ σου ποιήσω ἔνδοξα, ἃ οὐ γέγονεν ἐν πάσῃ τῇ γῇ καὶ ἐν παντὶ ἔθνει, καὶ ὄψεται πᾶς ὁ λαός, ἐν οἷς εἶ σύ, τὰ ἔργα Κυρίου, ὅτι θαυμαστά ἐστιν, ἃ ἐγὼ ποιήσω σοι. πρόσεχε* ***σὺ*** *πάντα, ὅσα ἐγὼ ἐντέλλομαί σοι …* [↑](#footnote-ref-17)
18. Εξο 19:4-5: ***Αὐτοὶ ἑωράκατε*** *ὅσα πεποίηκα τοῖς Αἰγυπτίοις, καὶ ἀνέλαβον ὑμᾶς ὡσεὶ ἐπὶ πτερύγων ἀετῶν καὶ προσηγαγόμην ὑμᾶς πρὸς ἐμαυτόν. καὶ νῦν ἐὰν ἀκοῇ ἀκούσητε τῆς ἐμῆς φωνῆς καὶ φυλάξητε τὴν διαθήκην μου, ἔσεσθέ μοι λαὸς περιούσιος ἀπό πάντων τῶν ἐθνῶν· ἐμὴ γάρ ἐστι πᾶσα ἡ γῆ ...* [↑](#footnote-ref-18)
19. Δευ 5:1-6: Καὶ ἐκάλεσε Μωυσῆς πάντα Ἰσραήλ, καὶ εἶπε πρὸς αὐτούς· *Ἄκουε, Ἰσραήλ, τὰ δικαιώματα καὶ τὰ κρίματα, ὅσα ἐγὼ λαλῶ ἐν τοῖς ὠσὶν ὑμῶν ἐν τῇ ἡμέρᾳ ταύτῃ, καὶ μαθήσεσθε αὐτὰ καὶ φυλάξεσθε ποιεῖν αὐτά. Κύριος ὁ Θεὸς ὑμῶν διέθετο πρὸς ὑμᾶς διαθήκην ἐν Χωρήβ·* ***οὐχὶ τοῖς πατράσιν ὑμῶν διέθετο Κύριος τὴν διαθήκην ταύτην, ἀλλ᾿ ἢ πρὸς ὑμᾶς, ὑμεῖς ὧδε πάντες ζῶντες σήμερον· πρόσωπον κατὰ πρόσωπον ἐλάλησε Κύριος πρὸς ὑμᾶς*** *ἐν τῷ ὄρει ἐκ μέσου τοῦ πυρός … λέγων· Ἐγώ εἰμι Κύριος ὁ Θεός σου ὁ ἐξαγαγών σε ἐκ γῆς Αἰγύπτου, ἐξ οἴκου δουλείας*. [↑](#footnote-ref-19)
20. Λευ 19:33-34: *Ἐὰν δέ τις προσέλθῃ ὑμῖν προσήλυτος ἐν τῇ γῇ ὑμῶν, οὐ θλίψετε αὐτόν,* *ὡς ὁ αὐτόχθων ἐν ὑμῖν ἔσται ὁ προσήλυτος ὁ προσπορευόμενος πρὸς ὑμᾶς, καὶ ἀγαπήσεις αὐτὸν ὡς σεαυτόν,* ***ὅτι προσήλυτοι ἐγενήθητε ἐν γῇ Αἰγύπτῳ· ἐγώ εἰμι Κύριος ὁ Θεὸς ὑμῶν***. [↑](#footnote-ref-20)
21. Λευ 23:42-43: *Ἐν σκηναῖς κατοικήσετε ἑπτὰ ἡμέρας· πᾶς ὁ αὐτόχθων ἐν Ἰσραὴλ κατοικήσει ἐν σκηναῖς, ὅπως ἴδωσιν αἱ γενεαὶ ὑμῶν,* ***ὅτι ἐν σκηναῖς κατῴκισα τοὺς υἱοὺς Ἰσραήλ, ἐν τῷ ἐξαγαγεῖν με αὐτοὺς ἐκ γῆς Αἰγύπτου·*** *ἐγὼ Κύριος ὁ Θεὸς ὑμῶν*. [↑](#footnote-ref-21)
22. Λευ 25:35-43: *Ἐὰν δὲ πένηται ὁ ἀδελφός σου ὁ μετὰ σοῦ καὶ ἀδυνατήσῃ ταῖς χερσὶ παρὰ σοί, ἀντιλήψῃ αὐτοῦ ὡς προσηλύτου καὶ παροίκου καὶ ζήσεται ὁ ἀδελφός σου μετὰ σοῦ. οὐ λήψῃ παρ᾿ αὐτοῦ τόκον, οὐδὲ ἐπὶ πλήθει· καὶ φοβηθήσῃ τὸν Θεόν σου, ἐγὼ Κύριος, καὶ ζήσεται ὁ ἀδελφός σου μετὰ σοῦ. τὸ ἀργύριόν σου οὐ δώσεις αὐτῷ ἐπὶ τόκῳ καὶ ἐπὶ πλεονασμῷ οὐ δώσεις αὐτῷ τὰ βρώματά σου.* ***ἐγὼ Κύριος ὁ Θεὸς ὑμῶν, ὁ ἐξαγαγὼν ὑμᾶς ἐκ γῆς Αἰγύπτου, δοῦναι ὑμῖν τὴν γῆν Χαναάν****, ὥστε εἶναι ὑμῶν Θεός. Ἐὰν δὲ ταπεινωθῇ ὁ ἀδελφός σου παρὰ σοί, καὶ πραθῇ σοι, οὐ δουλεύσει σοι δουλείαν οἰκέτου …* ***διότι οἰκέται μού εἰσιν οὗτοι, οὓς ἐξήγαγον ἐκ γῆς Αἰγύπτου·*** *οὐ πραθήσεται ἐν πράσει οἰκέτου. οὐ κατατενεῖς αὐτὸν ἐν τῷ μόχθῳ, καὶ φοβηθήσῃ Κύριον τὸν Θεόν σου*. [↑](#footnote-ref-22)
23. Λευ 26:3,11-13: *Ἐὰν τοῖς προστάγμασίν μου πορεύησθε καὶ τὰς ἐντολάς μου φυλάσσησθε καὶ ποιήσητε αὐτάς … καὶ θήσω τὴν διαθήκην μου ἐν ὑμῖν, καὶ οὐ βδελύξεται ἡ ψυχή μου ὑμᾶς, καὶ ἐμπεριπατήσω ἐν ὑμῖν καὶ ἔσομαι ὑμῶν θεός, καὶ ὑμεῖς ἔσεσθέ μου λαός. ἐγώ εἰμι Κύριος ὁ Θεὸς ὑμῶν ὁ ἐξαγαγὼν ὑμᾶς ἐκ γῆς Αἰγύπτου ὄντων ὑμῶν δούλων καὶ συνέτριψα τὸν δεσμὸν τοῦ ζυγοῦ ὑμῶν καὶ ἤγαγον ὑμᾶς μετὰ παρρησίας*. [↑](#footnote-ref-23)
24. Δευ 7:9: *Καὶ γνώσῃ ὅτι Κύριος ὁ Θεός σου, οὗτος Θεός,* ***Θεὸς πιστός, ὁ φυλάσσων διαθήκην***. [↑](#footnote-ref-24)
25. Λευ 11:44,45· 19:2· 20:7,26· Αρι 15:40: *Ἅγιοι ἔσεσθε, ὅτι ἅγιός εἰμι ἐγὼ Κύριος ὁ Θεὸς ὑμῶν*. [↑](#footnote-ref-25)
26. Ησα 1:17-18: *Μάθετε καλὸν ποιεῖν, ἐκζητήσατε κρίσιν ...* ***καὶ δεῦτε διελεγχθῶμεν****,* λέγει Κύριος. [↑](#footnote-ref-26)
27. 1Ιω 4:18-19: φόβος οὐκ ἔστιν ἐν τῇ ἀγάπῃ, ἀλλ᾿ ἡ τελεία ἀγάπη ἔξω βάλλει τὸν φόβον … ἡμεῖς ἀγαπῶμεν αὐτόν, ὅτι αὐτὸς πρῶτος ἠγάπησεν ἡμᾶς.

. [↑](#footnote-ref-27)